L'Eliana amplia la xarxa de distribució d'aigua no potable per a reg i aigualeig
14 de juliol de 2025

• Es tracta d'una aposta per la sostenibilitat i l'aprofitament de recursos.

L'Ajuntament de l'Eliana ha iniciat les obres del Projecte d'escomeses i noves canonades de distribució d'aigua de Qualitat 2 en l'avinguda de la Constitució, Camp del Túria i l'entorn del Poliesportiu Municipal. Aquesta actuació forma part d'una estratègia global per a fomentar un ús més eficient i sostenible de l'aigua en el municipi.

El projecte, amb un pressupost de 256.000 euros i un termini d'execució de tres mesos, té com a finalitat ampliar la xarxa de distribució d'aigua de Qualitat 2 —destinada a usos no potables com el reg de zones verdes, aigualeig de carrers o fonts ornamentals— i reduir així el consum d'aigua potable (Qualitat 1) en aquestes tasques.

Aquesta iniciativa s'emmarca dins del projecte desenvolupat per ACUAMED, en col·laboració amb l'Ajuntament, que va permetre la construcció d'una planta desnitrificadora per a tractar l'aigua de pous amb alts nivells de nitrats. La planta produeix aigua de Qualitat 1, apta per al consum humà, i com a subproducte genera una aigua adequada per a altres usos. Aquest subproducte, mesclat amb aigua bruta, es canalitza mitjançant una xarxa arterial que ja proveeix diverses zones enjardinades i esportives del municipi.

Amb aquesta nova intervenció, es prolongarà la xarxa de distribució des de la seua connexió actual en l'avinguda de la Constitució fins a la rotonda de l'avinguda del Camp del Túria. Des d'allí, la canonada discorrerà pel carril bici cap a l'entorn del Poliesportiu, on es connectarà amb un aljub que alimenta el sistema de reg per aspersió dels camps de futbol.

Salva Torrent, alcalde de l'Eliana, ha recordat que aquesta actuació respon al compromís de l'Ajuntament amb la gestió eficient de l'aigua, la reducció de l'impacte ambiental i la valorització dels subproductes del tractament d'aigües, alineant-se amb els principis de sostenibilitat i economia circular.